Ακόμα μία σημαντική αθλητική διοργάνωση πρόκειται να μεταδώσει **από αύριο, Τρίτη 14 Μαΐου**, η **ΕΡΤ**. Πρόκειται για τον **Διεθνή Ποδηλατικό Γύρο Ελλάδας,** που θα είναι σημαντικά αναβαθμισμένος και θα διεξαχθεί **σε νέα διαδρομή**. Οι **120 ποδηλάτες** θα καλύψουν περισσότερα από **750 χιλιόμετρα,** με εκκίνηση από το Λευκό Πύργο της Θεσσαλονίκης και τερματισμό στο Παναθηναϊκό Στάδιο. Θα συμμετέχουν **18 επαγγελματικές ομάδες** από ολόκληρο τον κόσμο, η Εθνική ομάδα της Ελλάδας και η Εθνική ομάδα της Κύπρου.

Η ΕΡΤ θα μεταφέρει σε απευθείας σύνδεση μέσα από το **ERTFLIX** και το αθλητικό κανάλι **ΕΡΤ SPORTS** όλη τη διοργάνωση, από την **Τρίτη 14** έως την **Κυριακή 19Μαΐου 2024**. Οι φίλοι της ποδηλασίας θα έχουν τη δυνατότητα να παρακολουθούν καθημερινά την εκκίνηση, τα τελευταία 90 λεπτά της κάθε διαδρομής, τις απονομές και τις δηλώσεις των πρωταγωνιστών, σε ζωντανές μεταδόσεις, σε περιγραφή του δημοσιογράφου της ΕΡΤ **Άγγελου Σταθακόπουλου**.

Την **Κυριακή 19Μαΐου**, το τελευταίο ετάπ του Γύρου θα διεξαχθεί στην **Αθήνα** και θα καλυφθεί ολόκληρο από το **ΕΡΤ SPORTS** με μία μαραθώνια, ζωντανή μετάδοση που **θα ξεπεράσει τις τρεισήμισι ώρες**.

Τα **καλύτερα στιγμιότυπα** της κάθε αγωνιστικής μέρας θα προβάλλονται από την **ΕΡΤ3** μετά τα μεσάνυχτα, ενώ θα υπάρχει συνεχής ενημέρωση από την τηλεόραση, το ραδιόφωνο και τα κοινωνικά δίκτυα της ΕΡΤ.

Η δημόσια τηλεόραση στηρίζοντας έμπρακτα τη διοργάνωση είναι και ο χορηγός της **Λευκής Φανέλας** για την κατάταξη του Καλύτερου Νέου Αθλητή, κάτω των 23 ετών, την οποία θα διεκδικήσουν και 2 αθλητές της Εθνικής Ελλάδας, οι Νικηφόρος Αρβανίτου και Νίκος Δράκος.

**Ώρες μεταδόσεων**

**Τρίτη 14/5**  
**17:30 – 18:45**Παρουσίαση των ομάδων από τη Θεσσαλονίκη

**Τετάρτη 15/5**  
**10:00 – 12:10**Ημιετάπ 1Α ατομική χρονομέτρηση Θεσσαλονίκη  
**17:15 – 19:20**  Ημιετάπ 1Β Θεσσαλονίκη – παραλία Κατερίνης

**Πέμπτη 16/5**  
**15:40 – 17:45** 2ο ετάπ Κατερίνη – Καρδίτσα

**Παρασκευή 17/5**  
**15:50 – 18:00** 3ο ετάπ Καρδίτσα – Καρπενήσι

**Σάββατο 18/5**  
**15:30 – 17:40** 4ο ετάπ Σπερχειάδα – Χαλκίδα

**Κυριακή 19/5**  
**10:30 – 14:00** 5ο ετάπ Ακρόπολη – Παναθηναϊκό Στάδιο